SKRIFTLIG FORESPØRGSEL E-3382/00

af Carmen Fraga Estévez (PPE-DE) til Kommissionen

(3. november 2000)

Om: Kriterier for fordeling af fiskemuligheder

I sit svar på den prioriterede skriftlige forespørgsel P-2974/00(1), hvori jeg spurgte om Kommissionens kriterier for fastlæggelse af referenceperioder for tildeling af fiskemuligheder, udmærkede Kommissionen sig atter, som den har gjort det i de seneste måneder, ved at udvise total ringeagt for Europa-Parlamentet og navnlig for Parlamentets opgave med at føre kontrol med Kommissionen, som det bl.a. udfører ved at stille spørgsmål. I betragtning af at Kommissionens svar ikke blot ikke indeholder den mindste konkrete information om det, der blev spurgt om, men at det desuden kan fortolkes som endnu et tegn på Kommissionens uforskammethed og arrogance over for Europa-Parlamentet, stiller jeg endnu en gang Kommissionen følgende spørgsmål:

Er fastsættelsen af referenceperioder, der er af afgørende betydning, og hvormed bestemte fiskerflåder kan miste vigtige fiskemuligheder med de deraf følgende overlevelsesproblemer, et rent vilkårligt spørgsmål, som afgøres efter Kommissionens forgodtbefindende i de enkelte tilfælde? Findes der, sådan som det fremgår af det ovennævnte svar fra Kommissionen, ingen objektive kriterier for denne fastsættelse?

Medtager Kommissionen år med maksimalfangst i disse referenceperioder på grundlag af noget kriterium eller ud fra nationaliteten på den fiskerflåde, det kommer til gode?

Mener Kommissionen ikke, at hvis den ganske efter eget skøn kan afgøre dette spørgsmål, at der af hensyn til et mindstemål af gennemsigtighed for de berørte parter ikke burde være noget i vejen for, at Kommissionen kunne offentliggøre de parametre, den anvender til at træffe sine afgørelser?

(1) EFT C 113 E af 18.4.2001, s. 223.

Svar afgivet på Kommissionen vegne af Franz Fischler

(22. december 2000)

Afgørelser om referenceperioder er i princippet et spørgsmål, som Kommissionen træffer efter eget skøn, når den udarbejder sit forslag. Kommissionens skøn er dog begrænset af, at der altid gøres et rationelt, rimeligt forsøg på at afspejle den pågældende medlemsstats historiske resultater. I de fleste tilfælde henviser referenceperioden til de seneste fem-ti år, for hvilke der findes data om fangster og fiskeriindsats. Valg af referenceperiode kan af indlysende grunde medføre tilsyneladende fordele for en eller flere medlemsstater og dermed tilsyneladende ulemper for andre. Hvis hver medlemsstats historiske resultater har været konstante eller blot tilnærmelsesvist konstante i en referenceperiode, er der ingen problemer. Mange fangstopgørelser varierer imidlertid meget fra år til år i alle eller nogle medlemsstater. Det skaber store og undertiden uløselige problemer med at finde en rimelig løsning blot på grundlag af de eksisterende data. I sådanne situationer bruger Kommissionen sin ret til at udøve et skøn, når den fremsætter et forhåbentlig for alle parter acceptabelt forslag.

Ved mindst en lejlighed har Kommissionen foreslået en referenceperiode på ti år og efterfølgende udarbejdet et fordelingssystem på dette grundlag, men undlod at bruge det derved fremkomne resultat direkte for at gøre det muligt at tage hensyn til historiske fiskeriaktiviteter i den pågældende medlemsstat, der lå tredive år forud herfor.

I en given referenceperiode vil der altid være mindst et år med maksimal fangst. Sådanne historiske maksimumår er rent faktisk medtaget i hver referenceperiodes fangstopgørelser. Selvom Kommissionens forslag til fordeling af fiskemuligheder således er baseret på et gennemsnit af fangstopgørelserne i hele referenceperioden, vil et historisk maksimum for hver medlemsstat være medtaget i beregningen af dette gennemsnit. Medtagelse af et sådant historisk maksimum er således ikke så meget et specifikt kriterium, men blot en følge af den metode, der anvendes til at beregne gennemsnitsværdien. Det betyder naturligvis ikke, at den generelle, historiske maksimumsfangst for en medlemsstat nødvendigvis er medtaget eller ikke medtaget i den valgte referenceperiode.

Ved nogle lejligheder har Kommissionen foreslået, at kun det historiske maksimum for hver medlemsstat i den valgte referenceperiode skulle tages i betragtning. Dette koncept har Rådet accepteret. Kommissionen medtager aldrig et historisk maksimumår i en referenceperiode ud fra nationaliteten på den fiskerflåde, det kommer til gode.

De forslag, som Kommissionen stiller Rådet, ledsages af samtlige oplysninger, undertiden mundtligt, undertiden skriftligt, om den metode, der danner grundlag for forslaget. Ministrene kan frit videregive disse oplysninger til borgerne i deres respektive medlemsstater. Det er ikke noget problem for Kommissionen at tilbyde Parlamentet de samme oplysninger. Kommissionen er altid rede til at overveje at ændre sine forslag ud fra Rådets bemærkninger.